KOMISIJOS REGLAMENTAS (EB) Nr. 169/2006
2006 m. sausio 31 d.
nukrypstantis nuo Reglamento (EB) Nr. 2375/2002 dėl paprastųjų kviečių, išskyrus aukščiausios kokybės paprastuosius kviečius, importo licencijų išdavimo remiantis tarifinės III kvotos dalimi Nr. 1
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2003 m. rugsėjo 29 d. Tarybos reglamentą (EB) Nr. 1784/2003 dėl bendro grūdų sektoriaus rinkos organizavimo (1), ypač į jo 12 straipsnio 1 dalį,
kadangi:
(1)
Reglamentu (EB) Nr. 2375/2002 (2) atidaryta 2 981 600 tonų paprastųjų kviečių, išskyrus aukščiausios kokybės paprastuosius kviečius, metinė tarifinė kvota. Ši kvota yra suskirstyta į tris kvotos dalis.
(2)
Reglamento (EB) Nr. 2375/2002 3 straipsnio 3 dalyje nustatytas III kvotos 1 dalies kiekis laikotarpiu nuo 2006 m. sausio 1 d. iki kovo 31 d. yra 592 900 tonų.
(3)
Remiantis 2006 m. sausio 2 d. Komisijos turima informacija, Komisijos reglamentu (EB) Nr. 4/2006 (3) nustatyta paraiškose nurodytų kiekių patenkinimo procentinė dalis. Tačiau viena valstybė narė vėliau pranešė Komisijai, kad didelė veiklos vykdytojų pateiktų paraiškų dalis yra nepriimtina. Dėl šios priežasties paaiškėjo, kad priešingai nei buvo manyta, minimu laikotarpiu turimi kiekiai yra pakankamai dideli. Todėl reikia nustatyti minėtus kiekius ir nukrypti nuo Reglamento (EB) Nr. 2375/2002 3 straipsnio 4 dalies, išimties tvarka leidžiant pateikti naujas šių kiekių licencijų paraiškas laikantis Reglamente (EB) Nr. 2375/2002 nustatytų taisyklių.
(4)
Šiame reglamente numatytos priemonės atitinka Grūdų vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Nukrypstant nuo Reglamento (EB) Nr. 2375/2002 3 straipsnio 4 dalies pirmo sakinio, nuo 2006 m. vasario 6 d., pirmadienio, galima pateikti importo licencijų išdavimo paraiškas gauti turimą tarifinės III kvotos, nurodytos Reglamento (EB) Nr. 2375/2002 3 straipsnio 3 dalyje, 464 879,874 tonų kiekį laikotarpiu nuo 2006 m. sausio 1 d. iki kovo 31 d.
Paraiškos pateikiamos vadovaujantis reikalavimais, nurodytais Reglamente (EB) Nr. 2375/2002, ypač jo 5 straipsnyje.
2 straipsnis
Šis reglamentas įsigalioja 2006 m. vasario 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2006 m. sausio 31 d.